o določitvi ribolovnih možnosti za leto 2021 za nekatere staleže rib in skupine staležev rib, ki se uporabljajo v Sredozemskem in Črnem morju

Predlagani ukrepi so zasnovani v skladu s cilji in pravili skupne ribiške politike.

Končni cilj je privesti staleže na ravni, ki lahko zagotovijo največji trajnostni donos, in jih na teh ravneh tudi obdržati. Ta cilj je bil izrecno vključen v osnovno uredbo o SRP, katere člen 2(2) določa, da se ta cilj „doseže do leta 2015, kjer je to mogoče, za vse staleže pa [...] do leta 2020.“ To odraža zavezo Unije glede sklepov Svetovnega vrha o trajnostnem razvoju v Johannesburgu leta 2002 in z njim povezanega načrta za izvajanje. Po drugi strani pa naj bi se z določbami večletnega načrta za pridnene staleže v zahodnem Sredozemskem morju ribolovna umrljivost na ravni največjega trajnostnega donosa dosegla postopoma in z rastočim ritmom do leta 2020, kadar je to mogoče, najpozneje pa do 1. januarja 2025.

Ta predlog prav tako določa ribolovne možnosti v skladu s sporazumi, sklenjenimi v okviru Generalne komisije za ribištvo v Sredozemlju (GFCM), regionalne organizacije za upravljanje ribištva, ki je pristojna za ohranjanje in upravljanje živih morskih virov v Sredozemlju in Črnem morju. Evropska unija je članica GFCM skupaj z Bolgarijo, Hrvaško, Ciprom, Francijo, Grčijo, Italijo, Malto, Romunijo, Slovenijo in Španijo. Ukrepi, sprejeti v okviru GFCM, so za njene članice zavezujoči.

Po sprejetju in začetku veljavnosti večletnega načrta za pridnene staleže v zahodnem Sredozemskem morju ta predlog določa ribolovne možnosti, izražene kot največji dovoljeni ribolovni napor, za zadevne države članice (Španija, Francija in Italija).

Cilj tega predloga je določiti ribolovne možnosti za nekatere staleže in skupine staležev v Sredozemskem in Črnem morju.

Cilj Uredbe (EU) št. 1380/2013 Evropskega parlamenta in Sveta o skupni ribiški politiki (v nadaljnjem besedilu: osnovna uredba o SRP) je zagotoviti, da se živi vodni viri izkoriščajo v skladu s trajnostnimi gospodarskimi, okoljskimi in socialnimi pogoji. Pomembno orodje za dosego tega cilja je letno določanje ribolovnih možnosti. Vse uredbe o določitvi ribolovnih možnosti morajo omejiti ulov staležev rib na ravni, ki so skladne s splošnimi cilji skupne ribiške politike (SRP).

Glede ribolovnih možnosti, ki jih je GFCM določila tako v Sredozemskem kot v Črnem morju, ta predlog pomeni predvsem izvajanje mednarodno dogovorjenih ukrepov. Vsi elementi, ki so pomembni za oceno možnih učinkov ribolovnih možnosti, se obravnavajo na stopnji priprave in vodenja mednarodnih posvetovanj, v okviru katerih se Unija s tretjimi stranmi dogovori o ribolovnih možnostih.

Ocena stanja staležev v Sredozemskem in Črnem morju temelji na najnovejšem delu Znanstvenega, tehničnega in gospodarskega odbora za ribištvo (STECF), Znanstvenega svetovalnega odbora GFCM za ribištvo (SAC) in delovne skupine GFCM za Črno morje.

Posvetovanja z zainteresiranimi stranmi so potekala na podlagi Sporočila Komisije Evropskemu parlamentu in Svetu Za bolj trajnostni ribolov v EU: trenutno stanje in usmeritve za leto 2021.

To je predlog za upravljanje ribolova na podlagi člena 43(3) PDEU in v skladu s členom 16 Uredbe (EU) št. 1380/2013.

Predlagana uredba Sveta dodeljuje ribolovne možnosti državam članicam. V skladu s členoma 16 in 17 osnovne uredbe o SRP lahko države članice take možnosti plovilom, ki plujejo pod njihovo zastavo, dodelijo po lastni presoji. Zato imajo države članice na voljo obsežen manevrski prostor za odločitve v zvezi z družbenim in gospodarskim modelom za izkoriščanje dodeljenih ribolovnih možnosti, ki so ga same izbrale.

o določitvi ribolovnih možnosti za leto 2021 za nekatere staleže rib in skupine staležev rib, ki se uporabljajo v Sredozemskem in Črnem morju

3.ukrepe, ki jih je sprejela GFCM in se uporabljajo v Črnem morju. Ti ukrepi zajemajo: a) avtonomno kvoto za papalino na podlagi znanstvenega mnenja; b) celotni dovoljeni ulov (TAC) in dodelitev kvot za romba v okviru večletnega načrta upravljanja za ribolov romba v skladu z določbami Priporočila GFCM/43/2019/3 o spremembi Priporočila GFCM/41/2017/4 o večletnem načrtu upravljanja za ribolov romba v Črnem morju (geografsko podobmočje 29).

2.ukrepe, ki jih je sprejela GFCM v letih 2018 in 2019 ter ki se uporabljajo v Sredozemskem morju. Ti ukrepi zajemajo: omejitve ulova in obdobje prepovedi ribolova jegulje v celotnem Sredozemskem morju (geografska podobmočja 1–27), omejitve ulova in napora za male pelagične staleže v Jadranskem morju (geografski podobmočji 17 in 18) ter omejitve števila ribiških plovil, ki lovijo orjaško rdečo kozico in rdeče-modro kozico v Jonskem morju (geografska podobmočja 19–21) in v Levantskem morju (geografska podobmočja 24–27). Sprejeti so bili leta 2018 na letnem zasedanju GFCM. Poleg tega predlog vključuje ukrepe, ki jih je GFCM sprejela na letnem zasedanju leta 2019: omejitve ribolovnega napora za pridnene staleže v Jadranskem morju (geografski podobmočji 17 in 18), omejitve ulova in omejitve števila dovoljenj za rdečo koralo v celotnem Sredozemskem morju (geografska podobmočja 1–27), omejitve števila ribiških plovil za orjaško rdečo kozico in rdeče-modro kozico v Sicilski ožini (geografska podobmočja 12–16), omejitve ulova za okatega ribona v Alboranskem morju (geografska podobmočja 1–3) in omejitve števila ribolovnih dovoljenj za delfinko v celotnem Sredozemskem morju (geografska podobmočja 1–27);

1.ureditev ribolovnega napora za plovila z vlečnimi mrežami, ki izkoriščajo pridnene staleže v zahodnem Sredozemskem morju. Večletni načrt za pridneni ribolov v zahodnem Sredozemlju je začel veljati 16. julija 2019. V skladu z določbami tega načrta Svet vsako leto določi največji dovoljeni ribolovni napor za vsako skupino ribolovnega napora po državah članicah in za skupine staležev iz Priloge I k načrtu. V prvem letu izvajanja načrta se je največji dovoljeni ribolovni napor zmanjšal za 10 % v primerjavi z referenčno vrednostjo (od 1. januarja 2015 do 31. decembra 2017), ki jo vsaka država članica izračuna za vsako skupino ribolovnega napora ali geografsko podobmočje; za leta 2 do 5 načrt določa največje zmanjšanje v višini 30 %.

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1)V skladu s členom 43(3) PDEU Svet na predlog Komisije sprejme ukrepe o določitvi in dodelitvi ribolovnih možnosti.

(2)Uredba (EU) št. 1380/2013 Evropskega parlamenta in Sveta določa, da se ohranitveni ukrepi sprejmejo ob upoštevanju razpoložljivega znanstvenega, tehničnega in gospodarskega mnenja ter tudi, če je ustrezno, poročil, ki jih pripravi Znanstveni, tehnični in gospodarski odbor za ribištvo.

(3)Svet je zadolžen za sprejetje ukrepov o določitvi in dodelitvi ribolovnih možnosti, po potrebi vključno z nekaterimi pogoji, ki so funkcionalno povezani s tem. Člen 16(4) Uredbe (EU) št. 1380/2013 določa, da se ribolovne možnosti dodelijo v skladu s cilji skupne ribiške politike, kot so določeni v členu 2(2) navedene uredbe. Člen 16(1) Uredbe (EU) št. 1380/2013 določa, da se ribolovne možnosti državam članicam dodelijo tako, da zagotavljajo relativno stabilnost ribolovnih dejavnosti vsake države članice za vsak stalež rib ali ribištvo.

(4)Člen 16(4) Uredbe (EU) št. 1380/2013 določa, da je treba ribolovne možnosti za staleže, za katere veljajo posebni večletni načrti, določiti v skladu s pravili iz teh načrtov.

(5)Večletni načrt za ribolov, ki izkorišča pridnene staleže v zahodnem Sredozemskem morju, je bil določen z Uredbo (EU) 2019/1022 Evropskega parlamenta in Sveta, veljati pa je začel 16. julija 2019. V skladu s členom 4(1) navedene uredbe bi bilo treba ribolovne možnosti za staleže iz člena 1 navedene uredbe določiti tako, da se ribolovna umrljivost na ravni največjega trajnostnega donosa doseže postopoma in z rastočim ritmom do leta 2020, kadar je to mogoče, najpozneje pa do 1. januarja 2025. Ribolovne možnosti bi morale biti izražene kot največji dovoljeni ribolovni napor in določene v skladu z ureditvijo ribolovnega napora iz člena 7 Uredbe (EU) 2019/1022.

(6)[Tukaj je treba vstaviti dobro utemeljeno uvodno izjavo, ki razlaga najboljše razpoložljivo znanstveno mnenje, ko bo na voljo, saj mora biti točen odstotek v skladu z ravnmi, ki ustrezajo znanstvenim dognanjem.] Za leto 2021 bi bilo zato treba največji dovoljeni ribolovni napor zmanjšati za pm % v primerjavi z največjim dovoljenim ribolovnim naporom, določenim za leto 2020 z Uredbo Sveta (EU) 2019/2236.

(7)Generalna komisija za ribištvo v Sredozemlju (GFCM) je na 42. letnem zasedanju leta 2018 sprejela Priporočilo GFCM/42/2018/1, ki določa ukrepe upravljanja za jeguljo (Anguilla anguilla) v Sredozemskem morju (geografska podobmočja GFCM 1–27). Navedeni ukrepi vključujejo omejitve ulova in letno obdobje prepovedi ribolova za tri zaporedne mesece, ki jih določi vsaka država članica v skladu z ohranitvenimi cilji iz Uredbe Sveta (ES) št. 1100/2007, s svojim načrtom ali načrti upravljanja za jeguljo in časovnimi selitvenimi vzorci jegulje v posamezni državi članici. Prepoved se uporablja za vse morske vode Sredozemskega morja in za brakične vode, kot so ustja rek, obalne lagune in somornice, v skladu s priporočilom. Te ukrepe bi bilo treba prenesti v pravo Unije.

(8)GFCM je na 42. letnem zasedanju leta 2018 sprejela tudi Priporočilo GFCM/42/2018/8 o nadaljnjih nujnih ukrepih za obdobje 2019–2021 za male pelagične staleže v Jadranskem morju (geografski podobmočji GFCM 17 in 18) za leta 2019, 2020 in 2021. Navedene ukrepe bi bilo treba prenesti v pravo Unije. Največje omejitve ulova so določene zgolj za eno leto in brez poseganja v druge ukrepe, ki bodo sprejeti v prihodnje, in v morebitno shemo dodeljevanja, dogovorjeno med državami članicami.

(9)GFCM je na 42. letnem zasedanju leta 2018 sprejela Priporočilo GFCM/42/2018/3 o večletnem načrtu upravljanja za trajnostni ribolov z vlečno mrežo, usmerjen v orjaško rdečo kozico (Aristaeomorpha foliacea) in rdeče-modro kozico (Aristeus antennatus) v Levantskem morju (geografska podobmočja GFCM 24, 25, 26 in 27), s katerim je bilo uvedeno največje število ribiških plovil. Navedene ukrepe bi bilo treba prenesti v pravo Unije.

(10)GFCM je na 42. letnem zasedanju leta 2018 sprejela Priporočilo GFCM/42/2018/4 o večletnem načrtu upravljanja za trajnostni ribolov z vlečno mrežo, usmerjen v orjaško rdečo kozico (Aristaeomorpha foliacea) ter rdeče-modro kozico (Aristeus antennatus) v Jonskem morju (geografska podobmočja GFCM 19, 20 in 21), s katerim je bilo uvedeno največje število ribiških plovil. Navedene ukrepe bi bilo treba prenesti v pravo Unije.

(11)GFCM je na 43. letnem zasedanju leta 2019 sprejela Priporočilo GFCM/43/2019/6 o ukrepih upravljanja za trajnostni ribolov z vlečno mrežo, usmerjen v orjaško rdečo kozico (Aristaeomorpha foliacea) in rdeče-modro kozico (Aristeus antennatus) v Sicilski ožini (geografska podobmočja GFCM 12, 13, 14, 15 in 16), s katerim je bilo uvedeno največje število ribiških plovil. Navedene ukrepe bi bilo treba prenesti v pravo Unije.

(12)GFCM je na 43. letnem zasedanju leta 2019 sprejela Priporočilo GFCM/43/2019/5 o večletnem načrtu upravljanja za trajnostni pridneni ribolov v Jadranskem morju (geografski območji GFCM 17 in 18), s katerim je bila uvedena ureditev ribolovnega napora za nekatere pridnene staleže. Navedene ukrepe bi bilo treba prenesti v pravo Unije.

(13)Ob upoštevanju posebnosti slovenske flote in njenega zanemarljivega vpliva na staleže malih pelagičnih in pridnenih vrst je primerno ohraniti obstoječe ribolovne vzorce in slovenski floti omogočiti dostop do minimalne količine malih pelagičnih vrst in kvote minimalnega napora za pridnene staleže.

(14)GFCM je na 43. letnem zasedanju leta 2019 prav tako sprejela Priporočilo GFCM/43/2019/4 o načrtu upravljanja za trajnostno izkoriščanje rdeče korale (Corallium rubrum) v Sredozemskem morju (geografska podobmočja GFCM 1 do 27), s katerim so bili uvedeni največje število dovoljenj za ribolov in omejitve ulova za rdečo koralo. Navedene ukrepe bi bilo treba prenesti v pravo Unije.

(15)GFCM je na 43. letnem zasedanju leta 2019 sprejela Priporočilo GFCM/43/2019/2 o načrtu upravljanja za trajnostno izkoriščanje okatega ribona (Pagellus bogaraveo) v Alboranskem morju (geografska podobmočja GFCM 1–3), s katerim sta bili uvedeni omejitev ulova in omejitev ribolovnega napora na podlagi povprečne dovoljene ravni, uporabljene v obdobju 2010–2015. Navedene ukrepe bi bilo treba prenesti v pravo Unije.

(16)GFCM je na 43. letnem zasedanju leta 2019 sprejela Priporočilo GFCM/43/2019/1 o sklopu ukrepov upravljanja za uporabo zasidranih naprav za zbiranje rib pri ribolovu delfinke (Coryphaena hippurus) v Sredozemskem morju (geografska podobmočja GFCM 1–27), s katerim je bilo uvedeno največje število ribiških plovil, ki lovijo delfinko. Navedene ukrepe bi bilo treba prenesti v pravo Unije.